Notum sit universis presentibus et futuris quod ego Hugo de Verge dominus Mirebelli pro salute anime mee dedi in perpetuam elemosinam Deo et Beate Marie Cistercii XXti minas frumenti apud Rouram in festo sancti Michaelis annis singulis persolvendas. Sub tali conditione quod quando Odo dux Burgundie terram heredibus meis assignaverit pro bladio quod in predicta villa suscipio ille qui dominium habebit in terra pro predicto bladio a duce assignata assignabit certos redditus in quibus supradicte XXti mine frumenti in pretauxato termino domui Cistercii annuatim ex integro persolvantur. Si vero contigerit castrum Vergey ad heredum meorum dominium devenire ille qui dominus castri fuerit tenebitur in ipsa castellaria Vergey assignare fratribus Cistercii certos redditus in quibus bladium sepedictum ex integro suscipiant annuatim. Hoc totum laudavit Odo dux Burgundie qui istam elemosinam manutenere et heredes meos si facte rei nollent consentire ad istud exequendum compellere se promisit. Istud etiam Julia uxor mea et filii mei Willermus et Hugo laudaverunt. Ut autem hoc ratum et firmum deinceps habeatur cartam presentis scripti sigilli Odonis ducis Burgundie et mei feci munimine confirmari. Actum est hoc anno ab Incarnatione Domini millesimo ducentesimo.